google/wiki40b huggingface dataset:
B144

144 - שירות המוקד הקולי

השירות החל את דרכו בשנותיו הראשונות כמוקד שירות טלפוני בו טלפנים קישרו את הפונה ליעד המבוקש ובהמשך שודרג ומסר מספרי טלפון באופן ידני באמצעות כרטיסיות. 
במהלך שנות ה-80 הופעלו המערכות הממוחשבות הראשונות לאיתור מספרי טלפון של אנשים פרטיים ועסקים. באמצע שנות ה-80 שונה מספר הטלפון של מוקד המידע מ-14 ל-144. 
במהלך שנות ה-90 הופעלה מערכת ממוחשבת למסירת המספרים על ידי כרוז, כפי שהיא מופעלת כיום. במקביל, שודרגו תשתיות המוקד והופעלו שירותים משלימים נוספים כדוגמת: "שירות השלמת שיחה" המהווה קישור למספר טלפון.
מוקד 144 פועל 24 שעות ביממה כל השנה, למעט יום הכיפורים. 
השירות הטלפוני של 144 הוא בתשלום, להבדיל מאתר b144, המשרת בחינם מיליוני גולשים.

שיפורים טכנולוגיים במוקד 144 וחדירת האינטרנט

האימוץ הגובר של הקדמה הטכנולוגית ובפרט השימוש ברשתות האינטרנט והסלולר, יצרו ביקוש רב לפלטפורמה נגישה, מיידית וחינמית עבור הגולשים. כתוצאה מכך, בתחילת שנות ה-2000 בזק הפעילה את מדריך 144 המקוון. 
האתר העניק את שרותי 144 ללא תשלום, אך התבסס על טכנולוגיה ותיקה. בפברואר 2007 השיקה בזק את מוקד 144 ו- 1344, שבסופו של דבר אוחדו תחת המותג "b144". חשיבותו של האתר המאוחד התמקדה בכך שהוא כלל לראשונה את מספרי הטלפון של כל מפעילות התקשורת הסלולריות והמפ"א (מפעיל פנים ארצי). 
במקביל להשקת אתר b144 לבירור מספרי טלפון של עסקים ואנשים כאחד, הושק שירות ללקוחות העסקיים תחת b144  המדריך העסקי.

b144 ומדריך העסקים

b144, המדריך העסקי של בזק, הוא אינדקס עסקים הדומה למדריכי עסקים אחרים בפניה לקהל הרחב.
בנוסף, המדריך מעניק פתרון שיווקי לעסקים באמצעות פרסום באתר האינטרנט, במנועי החיפוש השונים ותוך שיתופי פעולה עם אתרי תוכן אחרים בישראל.
האתר מתאפיין במנוע חיפוש עסקים שמעודכן ידנית על ידי בזק באופן שוטף ויומיומי באמצעות מידע המגיע מכל מפעילי התקשורת למיניהם. המדריך מאפשר חיפוש עסקים, אנשים, גופי ממשל וגופים לא ממשלתיים. בשנת 2011 שילבה בזק מערכת מפות מתקדמת המאפשרת ניווט ישירות מהמדריך אל הכתובות הלוונטיות.

הפניה לעסקים

כדי לקדם את מדריך העסקים שלה, b144 עושה שימוש באסטרטגיית קידום אורגני וממומן ב-Google, לצד כלים מקוונים שונים, ביניהם: מחירונים, קופונים, המלצות ודירוגים ועוד. כל אלה מאפשרים לבזק להבטיח חשיפה רחבה יותר לבעלי עסקים המפרסמים באתר, תוך כדי שימור חווית גלישה ידידותית למשתמשי הקצה. לצד פרסום פרטי העסק הבסיסיים באתר, יכול בעל עסק לרכוש חבילות פרסום שונות, קידום בתוצאות האתר וכדומה; מודל עסקי נפוץ בתחום האינדקסים המקוונים. 
בנוסף, כשרות לטובת בעלי העסקים הקטנים והבינוניים הושק "פורטל עסקים" - b144biz.co.il - המשלב כתבות ומאמרים, כתבות וידאו, מדריכי קניה, סיפורי הצלחה ותוכן נוסף, שמספקים מידע לשם קידום העסקים באתר. תוכן זה פתוח לכלל המעוניינים בו ואינו שמור רק ללקוחות בזק.
החל משנת 2009 אתר b144 מועבר גם באמצעות אפליקציה בסלולר שפותחה לנושא על מנת לאתר בקלות ובמהירות עסקים, אנשים ומפות.
שמעיהו הנחלמי

שמעיהו הנחלמי (גם שמעיה) היה נביא שקר אשר מוצאו היה על-פי התרגום מחלם. חוקרים בני זמננו מזהים את עירו "נחלם" עם הכפר נחאלין בסמוך לבית-לחם. 
שמעיה נזכר בספר ירמיהו, כנביא המתנגד לירמיהו ונבואותיו הקודרות, ואף מנסה לעצור את התנבאויותיו על ידי שליחת כתבי שטנה על ירמיהו, אל העם שבירושלים, ואל צפניה בן מעשיה הכהן אשר היה ממונה בבית המקדש על עצירת המתחזים לנביאים וכליאתם.  
בנבואה אודותיו, נאמר כי בשל היותו נביא שקר, לא יזכה שיהיו בניו מן חשובי העם וכן שלא יראה בשוב עם ישראל לארצו.
המגיה

עלילה

הסיפור מתנהל ברובו בבית משפט, כאשר סיימון נינהיימר, פרופסור לסוציולוגיה, תובע את חברת יו אס רובוטים ואנשים מכניים בגין אבדן המוניטין המקצועי שלו. לטענתו הרובוט הפוזיטרוני EZ-27, איזי, שהושכר לאוניברסיטת נורת'ווסטרן  כדי לשמש כמגיה, שיכתב במכוון חלקים בספרו של נינהיימר בצורה שערורייתית, שגרמה לפרסופסור להיות מוצג כבור המעוות באבסורדיות את מחקריהם של חבריו.
סוזן קלווין, הרובופסיכולוגית הראשית של יו אס רובוטים, משוכנעת כי הרובוט לא מסוגל לעשות דבר שכזה על דעת עצמו, וכי נינהיימר הורה לרובוט לבצע את השכתוב, וכן הורה לרובוט לשתוק כששואלים אותו על זה. עם זאת, עדותו של רובוט אינה קבילה בבית המשפט.
במהלך המשפט קלווין גורמת לנינהיימר להודות במעשיו בעזרת תחבולה, ופסק הדין נקבע לטובת החברה.
הסיפור מסתיים כאשר קלווין פוגשת בנינהיימר, ושואלת אותו מדוע ניסה לפגוע במוניטין של הרובוטים. נינהיימר מסביר כי הוא הונע מהאמונה כי אוטומציה הולכת וגוברת של עבודה אקדמית תהרוס את חייהם של אנשי הרוח, ותהפוך את העולם למקום בו האדם אינו עושה דבר מלבד לתת הוראות למכונות.
ג'ון ברייסון

ביוגרפיה

ברייסון נולד ביולי 1943 בניו יורק. אביו ניהל מנסרה. ב-1961 סיים את לימודיו התיכוניים בתיכון קליבלנד השוכן בפורטלנד שבאורגון. ברייסון הוא בוגר אוניברסיטת סטנפורד, ובעל תואר דוקטור במשפטים מאוניברסיטת ייל, אותו קיבל ב-1969.
ב-1970, בצוותא עם סטודנטים אחרים שזה עתה סיימו את לימודי המשפטים שלהם באוניברסיטת ייל, סייע ברייסון להקים את המועצה להגנה על משאבי טבע (NRDC), והעניק לה ייעוץ משפטי לאחר ייסודה. בשנים 1976–1979 כיהן ברייסון כיו"ר מועצת הפיקוח על משאבי המים של מדינת קליפורניה, ובשנים 1979–1982 הוא כיהן כנשיא ועדת התשתיות הציבוריות של קליפורניה. ב-1983 עבד ברייסון במשרד עורכי הדין "מוריסון & פורסטר" בסן פרנסיסקו. ברייסון הצטרף לחברה אדיסון אינטרנשיונל ב-1984, וכיהן כדירקטור בחברה מ-1990 ועד לפרישתו ב-31 ביולי 2008.
ברייסון היה דירקטור במספר ארגונים בולטים. הוא היה חבר במועצות המנהלים של בואינג, חברת וולט דיסני וקרן ויליאם מייקון קק. הוא היה חבר במספר מועצות מנהלים של מוסדות ללא כוונות רווח חינוכיים, סביבתיים חינוכיות, סביבתיות ועמותות אחרות, בהן "השולחן העסקי של קליפורניה", וכנאמן באוניברסיטת סטנפורד, בהמכון הטכנולוגי של קליפורניה, יו"ר משותף של המועצה הפאסיפית למדיניות בינלאומית, ויו"ר המכון למדיניות ציבורית של קליפורניה.
ב-31 במאי 2011, נשיא ארצות הברית ברק אובמה הודיע על כוונתו למנות את ברייסון למזכיר המסחר של ארצות הברית במקומו של גארי לוק. הסנאטור ג'ים אינהוף מאוקלהומה, חבר המפלגה הרפובליקנית, השהה את הדיונים על אודות מינויו של ברייסון בגלל מדיניותו הסביבתית של האחרון. הסנאט הגיע מאוחר יותר להסכמה פה אחד בעניינו של ברייסון, והסנאט אישר את מינויו לתפקיד ברוב של 26–74 ב-20 באוקטובר 2011. הוא הושבע לתפקידו ב-21 באוקטובר, כמזכירה ה-37 של מחלקת המסחר.
ב-9 ביוני 2012 היה ברייסון מעורב בתאונות פגע וברח בערים סן גבריאל ורוזמיד שבקליפורניה. הוא נמצא מחוסר הכרה במקום בו אירעה התאונה השנייה. דובר מחלקת המסחר אישר כי לברייסון היה חלק בתאונות, וטען כי ברייסון סבל מפרכוס אפילפטי. ב-11 ביוני הכריז ברייסון על יציאה לחופשה ללא תשלום מסיבות רפואיות. סגנית מזכיר המסחר, רבקה בלאנק, החלה לכהן כמזכירת המסחר בפועל לאחר יציאתו לחופשה למשך כשנה. ב-21 ביוני 2012, ברייסון הודיע על התפטרותו הרשמית מתפקידו כמזכיר המסחר. ב-3 ביולי הודיעו התובעים במחוז לוס אנג'לס הודיעו כי כתב אישום פלילי לא יוגש נגדו.
חולית (סדרת משחקים)

Dune

משחק אסטרטגיה המשלב כלכלה והרפתקאות (קווסט). המשחק מקושר לעלילת חולית בצורה שיטחית, כאשר פול אטריידיס זומם להשתלט על הכוכב חולית ולנצח את בית הארקונן באמצעות כריית הסם (Spice) ובהנהגת הדררים (Freman) למלחמה עד התבוסה הסופית של אויביו. המשחק היה בין הראשונים שהומרו מדיסקטים לתקליטור. בנוסף, המשחק יצא גם לכונן התקליטורים של קונסולת המגה דרייב: Sega CD.

Dune 2000

משחק מחווה ל-Dune 2, מבוסס על היחידות של המשחק המקורי אך בעל עיצוב גרפי שונה וממשק שדומה לזה של Red Alert.

Emperor: Battle for Dune

משחק אסטרטגיה בזמן אמת שהציע גרפיקה תלת-ממדית ומגוון חדש של יחידות. למרות החידוש והעיצוב הגרפי שנחשב יפה, הגרפיקה התלת ממדית הכבידה מאוד על משאבי המערכת וגרמה לסרבול במשחק.
קוליק

אבחון

ההגדרה הרפואית הרווחת לקוליק היא "מצב שבו תינוק בריא חווה התקפי כאב בלתי מוסברים הנמשכים למעלה מ-3 שעות ביום, למשך 3 ימים לפחות בשבוע ובמשך 3 שבועות לפחות ומסתיים, בדרך כלל, בגיל 3 חודשים". אולם, אנשי מקצוע רבים סבורים כי ההגדרה מצומצמת ומגבילה, וכי גם תינוקות החורגים מלוחות הזמנים הנקובים בה עשויים לסבול מהתופעה.  
אבחון כאבי בטן אצל תינוקות נעשה בדרך השלילה. כל עוד התינוק רגוע, בריא ושמח בשאר הזמן, ולא נראה כי הוא סובל מבעיה בריאותית אחרת, הוא יאובחן כסובל מקוליק.

טיפול

תופעת הגזים אצל תינוקות חולפת מעצמה בסביבות גיל 3 חודשים, אולם ישנן דרכים לטפל, ובעיקר להקל על התינוק במהלך התקופה.

טיפול תרופתי

תכשירים לתינוקות המכילים סימתיקון (Simethicone) לא הוכחו כמועילים לטיפול בקוליק. במחקר גדול שהשתתפו בו למעלה מ-4000 הורים לתינוקות ושנערך בשנת 2017 נמצא  כי מתן תמיסת סימיתיקון הפחית את סימני הקוליק ב 70% כבר מהיום הראשון ובהמשך, למעלה מ 90% מהתינוקות חוו הקלה משמעותית ואף העלמות התופעה כליל.
לירה (אוגנדה)

מיקום

לירה ממוקמת כ-110 ק"מ מדרום-מערב לגולו, על הכביש בין גולו לבין מבאלה וכ-270 ק"מ מצפון לבירה קמפלה.

דמוגרפיה

המפקד הלאומי של 2002 העריך את אוכלוסיית לירה ב-80,879 איש. בשנת 2008 העריך משרד הסטטיסטיקה של אוגנדה את אוכלוסיית העיר ב-98,300 איש. באמצע שנת 2011 הוערך מספר התושבים ב-108,600 איש.

תחבורה

לירה מקושרת לרשת הרכבות הלאומית של אוגנדה, אולם התחנה אינה פעילה. כמו כן פועל בעיר שדה תעופה אזרחי המנוהל על ידי רשות התעופה האזרחית של אוגנדה.

דת

לירה היא מקום מושבו של הבישוף של לירה.
ארינה שראפובה

ביוגרפיה

שראפובה נולדה במוסקבה, עקב עבודתו של אביה כדיפלומט היא גרה חלק מילדותה במזרח התיכון. ב-1984 סיימה ללמוד סוציולוגיה יישומית באוניברסיטת מוסקבה, לאחר מכן למדה במכון הלאומי לשפות זרות במוסקבה (Московский государственный лингвистический университет).
ב-1985 התחילה לעבוד ברי"א נובוסטי שם הייתה עד 1991, ואחר כך החלה לעבוד ב-VGTRK. מ-1998 ועד 1998 הגישה את תוכנית האירוח "ארינה". ב-2001 החלה להגיש את תוכנית הבוקר "בוקר טוב".
ב-1997, ו-2002 הייתה מוסרת הניקוד שמטעם רוסיה באירוויזיון.
ב-2006 קיבלה את אות "מסדר החברות" (Орден Дружбы) מטעם ממשלת רוסיה.
במסגרת הבחירות הפרלמנטריות ברוסיה 2011 הגישה דיבייט פוליטי.
במהלך הבחירות לראשות עיריית מוסקבה ב-2013 תמכה במועמד סרגיי סוביאנין.
ב-2014 ייסדה בית ספר משלה לאומנויות וטכנולוגיית מדיה.
סוניה לואיז הארטנט

קורות חיים

הארטנט, ילידת מלבורן, היא השנייה מבין ששת הילדים במשפחתה - ארבע בנות ושני בנים. אמה הייתה אחות במקצועה, אך רוב הזמן נשארה בבית וטיפלה בילדים. אביה של הארטנט היה מגיה בעיתון "סאן הרלד" (Sun Herald), וממנו ירשה את אהבתה למילים ולכתיבה. המשפחה חיה בעוני ובצפיפות. סוניה ואחיה נדרשו לפתח עצמאות וללמוד לדאוג לעצמם בחיים.
הארטנט אינה נשואה ואין לה ילדים. היא עוסקת גם בגידול חיות מחמד, בשיפוץ בתים ובמכירתם לאחר השיפוץ. הארטנט היא אחת מהסופרים היחידים באוסטרליה שמרוויחים מכתיבה מספיק כדי לקיים את עצמם.

פעילות מקצועית

הארטנט קיבלה תואר ראשון בתקשורת מהמכון המלכותי לטכנולוגיה של מלבורן (ידוע גם בשם: RMIT University). היא מעולם לא למדה כתיבה או השתתפה בקורסים על כתיבה. כל ניסיון הכתיבה שלה מקורו בקריאת ספרים של סופרים שונים ומתרגול עצמי בכתיבה. מגיל חמש עשרה ועד תחילת שנות העשרים לחייה, היא כתבה רומנים רבים שלא פורסמו עד היום. את ספרה הראשון, "צרות כל הדרך" (באנגלית -Trouble All the Way), כתבה הארטנט כשהייתה בת שלוש עשרה, ופרסמה אותו בשנת 1984, כשהייתה בת חמש עשרה. הארטנט טוענת שהתחילה לכתוב משום שלא הייתה טובה או מוצלחת בשום דבר אחר. היא הרגישה שבכל שאר חייה היא ילדה חסרת אונים וחסרת כוחות, שאינה יכולה להצליח ולבלוט, ואילו בכתיבה היא מצליחה להביע את עצמה, ואחרים מעריכים אותה על כך. כתיבתה מתאפיינת בעלילה מורכבת, אפופת רשע ואפלה, ובסוף עצוב וטרגי. בנוסף, היא מרבה לכתוב על בעלי חיים, ואת הספר "יער" (באנגלית - Forest) אף כתבה מנקודת המבט של חתול. הארטנט ידועה כסופרת שאינה מפחדת לגעת בנושאים קשים ושנויים במחלוקת. למשל, ספרה "כחול עקשן" (באנגלית - Wilful Blue) עוסק בהתאבדות של בני נוער, וספרה "הילד של רוח הרפאים" ( באנגלית - The Ghost's Child) עוסק בהפלות ובהשלכותיהן ובמוות של התינוק טרם היוולדו. הארטנט פרסמה חלק מספריה בשם עט קמרון ס. רדפרן (באנגלית - Cameron S. Redfern).

פרסים וספרים בולטים

את ספרה הראשון פרסמה הארטנט בשנת 1984. מאז ועד היום פרסמה הארטנט עשרים ושישה ספרים נוספים לילדים, לנוער ולמבוגרים. היא זכתה עד כה בעשרים ושניים פרסים ותארים, מתוכם תשעה פרסים אוסטרלים ושלושה עשר פרסים בינלאומיים. במהלך הקריירה שלה היא זכתה ארבע פעמים ברציפות (בשנים 1999, 2000, 2001 ו -2002) בפרס "הספר הטוב של השנה מאת סופרים מבוגרים", מטעם מועצת ספרות הילדים האוסטרלית. בנוסף, הארטנט זכתה שלוש פעמים (בשנים 2003, 2006 ו - 2008) בפרס "הספר הטוב ביותר באזור האוקיינוס השקט ודרום מזרח אסיה" מטעם חבר העמים הבריטי.

רשימת הספרים המלאה

ספריה של הארטנט מתחלקים לארבע קבוצות שונות:
סיכון

סיכון הוא הפוטנציאל לאיבוד של דבר מה בעל ערך. חשיפה של אדם, בעל חיים או עצם לפגיעה אפשרית יוצרת מצב של סיכון.

חשיבה והתנהגות

בתנאי אי-ודאות תהליך קבלת החלטות כולל ניתוח סיכון-תועלת, שבו נבחן הסיכון הצפוי אל מול התועלת הצפויה מלקיחת הסיכון.
שנאת סיכון היא ההסתייגות של אדם לקבל עסקה שתוצאתה אינה ודאית, על פני עסקה שתוצאתה ודאית יותר, גם אם הרווח הצפוי בעסקה הוודאית נמוך יותר.

חברה וכלכלה

ניהול סיכונים הוא תהליך הקשור בניהול שוטף ומטרתו לאתר סיכונים, לערכיך את עוצמת הנזק שהם עלולים לגרום, הגדרת השיפור הנדרש ובקרה על ביצועו.
סיכון מוסרי הוא מצב בו פרט או ארגון אשר איננו נושא באחריות לסיכון אליו הוא חשוף, עלול להגביר את מידת חשיפתו לאותו סיכון, במידה וכתוצאה מכך הוא נהנה מרווחה או תועלת גבוהים יותר. קיומו של סיכון מוסרי מביא לעיוות בהקצאת משאבים ולתימחור יתר של שירותים, כתוצאה ממידע א-סימטרי.
סטנלי ברנדי

קריירה

ברנדי החל את הקריירה שלו בקבוצת של אוניברסיטת דה פול שם שיתף פעולה עם רוד סטריקלנד ועם דאלאס קומג'יס, במהלך לימודיו, בסיום הלימודים נבחר בדראפט ה-NBA על ידי ניו ג'רזי נטס.
לאחר שנבחר על יד ניו ג'רזי שיחק ברנדי במדיה עונה אחת בה שותף ב-16 משחקים וקלע 8 נקודות בממוצע, נתון נמוך מאד בהשוואה למשחקיו בליגת המכללות בהן שמר על ממוצע של 31.2 נקודות ו-10 ריבאונדים למשחק, במהלך העונה נתפס ברנדי בשימוש בסמים והודח מהסגל.
בסיום אותה עונה עזב ברנדי את הNBA ועבר לשחק בליגת הCBA האמריקאית במדיה של קבוצת רפיד טרילרס מהעיר רפיד כאשר במדיה הרשים כאשר הרבה לקלוע ולקלוט ריבאונדים. לאחר שתי עונות עזב ברנדי את הקבוצה ואת ארצות הברית ועבר לשחק בקבוצת טרוטאמונדוס דה קארבודו מהליגה הראשונה בוונצואלה כאשר באותה שנה לא הרבה ברנדי לשחק וסיום אותה עונה עזב את הקבוצה.
בעונת 1995/1996 עבר ברנדי לליגה הראשונה של קולומביה וחתם בקבוצת בוקשראוס באותה הזמן אלופת קולומביה, במהלך אותה עונה שותף ברנדי בכל משחקי הליגה אך לא הרבה לקלוע אך הרבה לחטוף כדורים ולקטוף ריבאונדים.
בעונת 1996/1997 עבר ברנדי לצרפת ושיחק בליגה השנייה כשלוש שנים בסיומם עבר לישראל וחתם בהפועל חיפה/נשר
במדי חיפה/נשר הצליח ברנדי לייצב את מיקומו כקלע איכותי וכשחקן עם ממוצעי ריבאונדים גבוהים במיוחד כאשר בעונת הבכורה שלו בישראל בעמיד ממוצע של 35 נקודות ו11.5 ריבאונדים.
בעונתו הבאה בישראל חתם ברנדי ביריבה העירונית מ.כ חיפה ושיחק במדיה כשנתים בהן תרם 33.5 נקודות ו12.3 ריבאונדים בממוצע.
בשנתו הרביעית בישראל חתם ברנדי בקבוצה המאוחדת של בני השרון במדיה לא הרבה לשחק ושותף ב-9 משחקים בלבד בהן הצליח לעמיד ממוצע של 76% מהשדה, מהממוצעים הגבוהים בכל הזמנים, ובסיום העונה עבר לאליצור אשקלון במדיה לא הרבה לקלוע למרות דקות המשחק הרבות שקיבל אך הרבה להשיג ריבאונדים.
בעונת 2004/2005 חתם ברנדי בעולה החדשה לליגת העל מכבי פתח תקווה כאשר במהלך עונה זו קלע ברנדי 29.3 נקודות וקטף 10 ריבאונדים בממוצע, בסיום אותה עונה ירדה פתח תקווה לליגה השנייה.
את עונת 2005/2006 פח ברנדי במכבי ראש העין מהליגה הלאומית במדיה שיחק עונה אחת בה לא הצליח לסייע לקבוצה להעפיל לליגת העל.
בקיץ 2006 חתם ברנדי בהפועל נצרת עילית במדיה שיחק כשלוש שניים ושמר על ממוצע נקודות גבוהה של 36.7 נקודות וממוצע של 15 ריבאונדים.
בסיום שלוש עונות מוצלחות בצפון עבר ברנדי לשחק במכבי הוד השרון במדיה שיחק כשתי עונות בהן שמר על ממוצע של 27.9 נקודות.
בסיום עונת 2010/2011 פרש ברנדי מכדורסל מקצועני.
ב-2014 קיבל ברנדי אזרחות ישראלית לאחר כ-14 שנים בהם הוא מתגורר בישראל ונשוי כ 8 שנים לישראלית.
ב-2014 חזר ברנדי לשחק בליגה הארצית וחתם בהפועל לוד, במדי לוד המשיך ברנדי להרשים בגזרת הריבאונדים.
בקיץ 2015 חתם ברנדי באליצור נווה-דוד רמלה במהלך עונה זו הגיע עם הקבוצה לגמר הפליאוף אך הקבוצה הפסידה למכבי רחובות לאחריה המשיך לעונה באליצור יבנה בעונה זו שיתף פעולה עם ארז מרקוביץ' בסיום העונה הסדירה סיימה הקבוצה במקום השני, לאחר שהדיחה את מעלה אדומים בחצי גמר הפליאוף פגשה הקבוצה בגמר את מכבי בת ים וניצחה בגמר 1–2 למרות יתרון הבית של בת ים, לאחר משחק זה עזב ברנדי את הקבוצה ועבר לאליצור "איתו" אשקלון גם היא מהליגה הארצית וזכה איתה באליפות הליגה הארצית, זוהי זכייתו השנייה ברציפות. לקראת עונת 2018/2019 חתם בהפועל לוד מן הליגה הארצית, במדיה שיחק בעבר.
ברנדי מתגורר בנס ציונה נשוי ללימור ואב לשניים.
מארק זורר

קריירה

מארק זורר החל להתחרות במרוצי קארטינג בשנת 1972. בשווייץ היה איסור על מרוצי מכוניות ולכן מארק זורר עבר לגרמניה. הוא נקלט בקבוצת צעירים של BMW ואיתה זכה במקום השני במרוצי פורמולה-2 בשנת 1978 ובמקום הראשון באותה תחרות בשנת 1979.
בסוף 1979 הוא לראשונה השתתף בתחרות של פורמולה 1. בשנים 1980 ו-1981 הוא נפצע, אך כבר שנת 1981 הצליח לסיים במקום הרביעי בתחרות שנערכה בברזיל. במהלך המחצית הראשונה של שנות ה-80 של המאה ה-20 מארק זורר התחרה בפורמולה 1 עבור מספר קבוצות.
בשנת 1986 הוא עבר לתחרויות ראלי. בעקבות תעונה קשה בה נהרג השותף שלו במכונית מארק זורר עזב את המרוצים. BMW קלטו אותו מחדש כמאמן ואיש הנהלה. בשנים 1994 ו-1995 הוא חזר למרוצים וזכה לתחרות גרמנית למרוצי מכוניות.
בשנת 1996 מרק זורר התחיל לפרשן בתוכניות מרוצי מכוניות עבור ערוץ גרמני.

חייו האישיים

מארק זורר התחתן פעמיים לדוגמניות פלייבוי - יולנדה אגר וכריסטינה זורר. גם הן היו משתתפות במרוצי מכוניות. בשנת 2011 הוא התחתן בפעם השלישית לסילביה רנה אריאס.
המדד הבינלאומי לאיכות הסביבה

מדד איכות הסביבה (באנגלית: Environmental Performance Index, בראשי תיבות EPI) נוצר על מנת לבחון ולכמת את פעילותה של מדינה ביחס לאיכות הסביבה. הגורמים אשר מרכיבים את המדד הם זיהום אוויר, איכות המים, מגוון ביולוגי, סביבה ימית, פליטת גזי חממה ועוד. במדד ניתן לקבל ציון מ-1 עד 100.

היסטוריה

הרעיון שעומד מאחורי המדד הוא לכמת בצורה אמפירית מדדים אלו על מנת למצוא בעיות בקלות, להבחין במגמות, לזהות הצלחות וכישלונות, למצוא שיטות מוצלחות, ולמקסם את התועלת של השיטות בהן משתמשים כדי לשפר את איכות הסביבה.
הגרסה המוקדמת יותר של ה-EPI נוסתה בגרסת הפיילוט שלה בשנת-2000 ונקראה  (Environmental Sustainability Index - ESI). שני המדדים פותחו על ידי חוקרים מאוניברסיטת ייל וחוקרים מאוניברסיטת קולומביה. מרכז המחקר של הג'וינט והפורום הכללי העולמי מודד את הקיימות הסביבתית באמצעות השוואה בין מדינות שונות על ידי מדדי ה-ESI. 
הגרסה הראשונה של ה-EPI פורסמה ב-2002, על מנת להשיג את המטרות שהציבו בפסגת המילניום (כינוס המנהיגים הגדול ביותר שהתרחש ב-2000).
ה-EPI עובד בעזרת אותם מדדים של ה-ESI, אך בעוד שה-ESI בודק קיימות סביבתית באמצעות השוואה למדינות אחרות, ה-EPI עובד על אינדיקטורים מדידים מוחלטים, ובשל כך יותר נוח לעבוד איתו בצורה רטרואקטיבית. הצורה העיקרית בה מודדים מדדי בר-קיימא בעולם היא בעזרת ה-EPI. שווייץ מובילה את המדד בכך שהיא דואגת לאיכות אוויר טובה והגנה על האקלים בעזרת שמירה על פרויקטים ארוכי טווח לשיפור הסביבה. 
בזכות מטרות בתחום פיתוח הבר קיימא אשר פרסם האו"ם ב-2015, הממשלות נדרשות להסביר זיהום וניהול משאבים בצורה מפורטת באופן שמעניק משנה חשיבות לתחומים אלה.

שימושים

המדד נועד גם לשקף עד כמה המדינות מצליחות לעמוד במטרות שהציבו לעצמן בתחום איכות הסביבה ובמשימות שנועדו להשגת מטרות אלה. המדד מאפשר גם למדינות הנמצאות בראשו לקבל הכרה בינלאומית ולשמש מודל לחיקוי. המדד מעניק הכוונה ושיטות פעולה למנהיגים המעוניינים בשיפור מצב איכות הסביבה במדינותיהם. יש חוסר מידע במדדים כמו חקלאות, מקורות מים, ניהול פסולת, והמגוון הביולוגי. כך, מאפשר המדד שיפור באיסוף הנתונים, כך שמדינות תקבלנה תמונת מצב עדכנית שניתן לפעול על בסיסה. המדד נוצר על מנת לשמש בעיקר פוליטיקאים, מדענים, פרסומאים, אבל המידע פתוח לכלל הציבור.
במדד חסרים היבטים של תלות של מדינות במשאבים ממקומות אחרים, או השפעה שלהן על זיהום במדינות אחרות, היבטים שמדדים כמו "טביעת רגל אקולוגית" או "טביעת רגל מימית" מתייחסים אליהם בצורה מפורטת. חולשה אחרת של המדד היא הסתמכותו על דיווחים עצמיים של מדינות. גם החוקרים עצמם מודים כי יש מדינות שמוסרות נתונים לא מדויקים על מנת להציג תמונה טובה יותר של עצמן.

(Global Green Economy Index (GGEI

זה מדד הבודק את הכלכלה והחברה במדינות, על מנת לבחון יוזמות הנוגעות לאיכות הסביבה ואת עמידת הנהגת המדינה בהתחייבויותיה בכל הנוגע לאיכות הסביבה. מדד זה מוסיף אינדיקטורים כמו תחבורה, בניינים, ואנרגיה. 
ב-2018, המדד דירג 180 מדינות שונות על פי 24 אינדיקטורים שונים ובעשר קטגוריות. מתוך המדד עולה כי שיפור במצב הכלכלי, בבריאות אזרחי המדינות ובשגשוגה משמעותו גם התחזקות של התעשייה והתעצמות מגמת העיור, ולבסוף גם פגיעה בסביבה הטבעית.
מחוז קרוק (ויומינג)

גאוגרפיה

שטחו של מחוז קרוק 7,435 קמ"ר מהם 7,404 קמ"ר הם שטחי יבשה, ו-31 קמ"ר (0.42%) הם שטחי מים. המחוז גדול פי 1.5 ממדינת רוד איילנד. מחוז קרטר שבמדינת מונטנה גובל במחוז קרוק מצפון, מחוז לורנס שבמדינת דקוטה הדרומית גובל בו מצפון-מזרח ומחוז בוט שבמדינת דקוטה הדרומית גובל בו מדרום מזרח, מחוז קמפבל שבמדינת ויומינג גובל במחוז קרוק ממערב ומחוז וסטון שבמדינת ויומינג גובל במחוז קרוק מדרום.
במחוז ממוקם חלק מהיער הלאומי הגבעות השחורות, הגן הלאומי מגדל השטן, וערבת העשב הלאומית של אגן הרעם.

אוכלוסין

נכון לשנת 2000 מתגוררים במחוז 5,887 תושבים. צפיפות האוכלוסין הממוצעת היא נפש אחת לקמ"ר.
34.1% מתושבי המחוז הם ממוצא גרמני, 14.6% ממוצא אנגלי ו-7.8% ממוצא אירי.

פוליטיקה

לאורך מאה השנים האחרונות מחוז קרוק הוא מחוז התומך במפלגה הרפובליקנית. המועמד הדמוקרטי האחרון לנשיאות ארצות הברית אשר זכה בבחירות במחוז היה פרנקלין דלנו רוזוולט בשנת 1932. בחמש מערכות הבחירות האחרונות לנשיאות זכתה המפלגה הדמוקרטית בפחות מ-24% מקולות הבוחרים.
סקטקס (עיר)

היסטוריה

האזור בו סקטקס נמצאת כיום היה מיושב על ידי ילידים זמן רב לפני בואם של הספרדים. הם עסקו בכריית כסף ומתכות אחרות.
האזור נכבש על ידי הספרדים בשנות ה-40 של המאה ה-16. לאחר שהם גילו את מצבורי הכסף באזור הם התחילו להקים במקום מכרות. בעקבות המכרות יוסדו מחנות לכורים שהתפתחו לכדי יישובים. סקטקס, שהוקמה ב-8 בספטמבר 1546 על ידי חואן דה טולוסה, הייתה אחד היישובים האלו. המכרות משכו אנשים רבים והאוכלוסייה גדלה, עד שב-1585 פליפה השני, מלך ספרד, העניק ליישוב מעמד של עיר.
במאות שלאחר מכן חשיבות העיר גדלה והיא המשיכה לשגשג. היא נהפכה לאחת הערים החשובות ביותר במלכות המשנה של ספרד החדשה.
ב-1824, לאחר מלחמת העצמאות של מקסיקו, מקסיקו חולקה למדינות, אשר אחת מהן הייתה סקטקס, שנקראה על שמה של העיר. סקטקס נבחרה להיות בירת המדינה החדשה.
ב-23 ביוני 1914, במהלך המהפכה המקסיקנית, התרחש בעיר אחד הקרבות העקובים מדם במהלך במהפכה, בין כוחותיו של פנצ'ו וייה לכוחות הממשל. בקרב, בו ניצחו כוחותיו של פנצ'ו וייה, נהרגו אלפי אנשים ונגרם נזק למספר מבנים בעיר עצמה.

כלכלה

גם כיום כרייה מהווה חלק חשוב בכלכלת העיר, אם כי במידה פחותה מבעבר. בנוסף הכלכלה מסתמכת על מסחר, גידול מקנה, חקלאות, הכוללת גידול שעועית, צ'ילי ותירס, תיירות ותעשייה, הכוללת בין היתר עיבוד מזון ומתכות וייצור טקסטיל, מוצרי עץ, מוצרי נייר וציוד כרייה.

חינוך

בסקטקס פועלות מספר אוניברסיטאות, בהן אוניברסיטה האוטונומית של סקטקס והאוניברסיטה הטכנולוגית של מדינת סקטקס.

תחבורה

את העיר משרת נמל התעופה הבינלאומי חנרל לאוברדו ס. רואיס, המציע טיסות ליעדים במקסיקו ובארצות הברית.
העיר מקושרת בקווי רכבת למספר ערים חשובות במקסיקו, כמו הבירה מקסיקו סיטי וסיודד חוארס
צדפת ענק

מאפיינים

אורכה של הצדפה יכול להגיע ל-120 ס"מ ומשקלה ליותר מ-200 ק"ג והיא הגדולה בכל מיני הצדפות. הפרטים הגדולים ביותר הגיעו לאורך 137 ס"מ והגיעו למשקל של 340 ק"ג. צדפה גדולה יכולה לחיות מעל 100 שנה והיא מבין חסרי החוליות מאריכי הימים ביותר. לצדפה שריון ענקי הנפתח לאיטו ובתוכו גלימה גדולה בעלת 4–5 קפלים בצבעים סגול וכחול ולעיתים גם כהה יותר.
הצדפה מפתחת תלות עם אצות זעירות החיות בין קרומי גלימתה. האצות מפיקות חומרים מהם גדלה הצדפה וכך היא יכולה לחיות גם בסביבות מחיה עניות במזון. הצדפה קבועה במקומה ואינה יכולה לזוז עקב גודלה.

שימור

הצדפה מצויה בסכנת הכחדה עקב ציד מופרז של הצדפות הבוגרות שאינן יכולות לנוע. הצדפות נחשבות למאכל מבוקש במסעדות בדרום מזרח אסיה, יפן, צרפת ואזורים נוספים.